La parròquia de l'Assumpció acollirà el XV Festival de Cors de Setmana Santa
05 de abril de 2022

Llíria tornarà a celebrar el Festival de Cors de Setmana Santa que enguany complirà la seua quinzena edició. Després de dos exercicis sense realitzar-se per la pandèmia, es reprén esta trobada musical, encara que en esta ocasió canviarà el seu escenari habitual per la parròquia de l'Assumpció. La cita serà diumenge que ve, 10 d'abril, a les 18.30 hores.

El festival comptarà amb les actuacions de la Societat Coral de San Antonio de Benagéber, com a formació convidada i amb el seu director Andreu Soler, el Cor Social de la Unió Musical de Llíria sota la direcció de Miguel Maqueda, i la Coral Polifònica de la Banda Primitiva de Llíria dirigida per Neus Fuster. L'esdeveniment es tancarà amb el cant comú dels tres cors que interpretaran “Signore delle cime” de Giuseppe di Marzi.

L'edil de Música, Pedro Vicente, ha manifestat la seua satisfacció per “poder recuperar, després de dos anys, esta extraordinària trobada de música vocal sacra que era una de les cites indispensables de la nostra agenda cultural per Setmana Santa”.

“Però a més, en esta ocasió li hem volgut donar un vessant solidari per a oferir el nostre suport al poble ucraïnés que està patint una crisi humanitària per la guerra”, ha afegit.

Les persones que assistisquen al festival podran fer donatius de diners en efectiu per a la Fundación Juntos por la Vida Comunitat Valenciana, que es destinaran per a atendre les necessitats de les persones refugiades d'Ucraïna. També es pot fer un Bizum al número 05152 o un ingrés bancari en el compte ES91 2100 2967 8102 0004 2107.

Per a assistir al concert no és necessari reservar prèviament. L'entrada serà lliure fins a completar aforament.